ส่วนที่ 1

  -----------------------------------------------------------------------
  ข้อมูลสรุป (Executive Summary)

  -----------------------------------------------------------------------

ส่วนที่ 1

ข้อมูลสรุป (executive summary)

บริษัทฯ ประกอบธุรกิจผลิตและจัดจำหน่ายหนังสำหรับเบาะรถยนต์
โดยใช้หนังโคหรือกระบือในการผลิตหนังผืนสำเร็จรูปโดยผ่านกรรมวิธีฟอกย้อม
และนำมาตัดและ/หรือเย็บเป็นผลิตภัณฑ์ ทั้งนี้ บริษัทฯ
มีสถานะเป็นผู้ผลิตเบาะหนังและชิ้นส่วนหนังสำหรับรถยนต์โดยอ้อม (Second Tier Original
Equipment Manufacturer หรือ 2^(nd) Tier OEM) ของผู้ผลิตรถยนต์ชั้นนำ อาทิ โตโยต้า
ฮอนด้า นิสสัน ฟอร์ด มิตซูบิชิ อีซูซุ มาสด้า ซูบารุ เป็นต้น กล่าวคือ บริษัทฯ
ได้รับความไว้วางใจให้เป็นผู้ผลิตหนังสำหรับเบาะที่นั่งรถยนต์และอุปกรณ์ตกแต่งภายในรถยนต์ที่ใช้หนัง
ได้แก่ พวงมาลัย กระปุกเกียร์ เป็นต้น
เพื่อส่งมอบให้แก่ผู้ผลิตเบาะหนังและชิ้นส่วนหนังสำหรับรถยนต์โดยตรง (First Tier Original
Equipment Manufacturerหรือ 1^(st) Tier OEM)
ให้กับบริษัทผู้ผลิตรถยนต์ดังกล่าวผลิตจำหน่ายให้ลูกค้าทั้งภายในประเทศและส่งออกไปยังต่างประเทศ
ซึ่งการผลิตส่วนใหญ่จะเป็นการผลิตตามคำสั่งซื้อของลูกค้า (OEM)
และบางส่วนเป็นการผลิตขายให้ลูกค้าทั่วไป (After Market)

ผลิตภัณฑ์และบริการของบริษัทฯ แบ่งออกเป็น 4 กลุ่ม ได้แก่

1.  หนังผืนสำเร็จรูป สำหรับผลิตเบาะที่นั่งรถยนต์และอุปกรณ์ภายในรถยนต์ที่ใช้หนัง ได้แก่
    พวงมาลัย กระปุกเกียร์ เป็นต้น

2.  ชิ้นส่วนหนังที่ตัดแล้ว (Cut Part)
    สำหรับผลิตเบาะที่นั่งรถยนต์และอุปกรณ์ตกแต่งภายในรถยนต์ที่ใช้หนัง ได้แก่ พวงมาลัย
    กระปุกเกียร์ เป็นต้น โดยเป็นการผลิตตามความต้องการของลูกค้าโดยลูกค้าจะส่งแบบ
    (Drawing) ให้กับบริษัทฯ โดยบริษัทฯ
    จะนำหนังที่ผ่านการฟอกย้อมตามกระบวนการผลิตมาตัดเป็นชิ้นงานสำเร็จรูปตามแบบ

3.  การบริการเย็บและร้อยหนัง (Sewing)
    สำหรับเบาะที่นั่งรถยนต์และอุปกรณ์ตกแต่งภายในรถยนต์ที่ใช้หนัง
    ซึ่งเป็นการรับจ้างช่วงการผลิตจากผู้ผลิตชิ้นส่วนยานยนต์
    โดยเป็นบริการเย็บหนังเพื่อหุ้มเบาะรถยนต์ บริการร้อยหนังสำหรับพวงมาลัยรถยนต์
    และบริการร้อยหนังสำหรับกระปุกเกียร์รถยนต์

4.  บริการรับหุ้มเบาะรถยนต์ สำหรับลูกค้าที่มีรถยนต์ที่เป็นเบาะผ้าแล้วนำมาหุ้มเป็นเบาะหนัง
    ซึ่งเป็นหนังที่ผลิตโดยบริษัทฯ โดยผลิตตามความต้องการของลูกค้า

ทั้งนี้ ผลิตภัณฑ์ของบริษัทฯ ได้รับการรับรองมาตรฐานสากล ISO/TS 16949:2002
สำหรับผลิตภัณฑ์และระบบงานทั้งหมด จากสถาบัน TUV Rheinland Group ประเทศเยอรมนี
ซึ่งเป็นมาตรฐานของผลิตภัณฑ์ที่เกี่ยวข้องกับอุตสาหกรรมยานยนต์
โดยการผลิตเป็นการรับจ้างผลิตตามคำสั่ง (Made to order) จากลูกค้าทั้งในและต่างประเทศ
ลูกค้าสามารถสั่งผลิตผลิตภัณฑ์ที่มีรูปแบบและคุณสมบัติเฉพาะ เช่น
หนังสัตว์ฟอกที่สามารถทำความสะอาดได้ง่าย (Cleaning Leather)
หนังสัตว์ฟอกไร้สารโครเมียม (Chrome-free Leather) เป็นต้น ซึ่งบริษัทฯ
สามารถรับงานผลิตผลิตภัณฑ์ได้ทุกรูปแบบและทุกความต้องการ
โดยเป็นการร่วมพัฒนากับลูกค้าโดยอ้อมของบริษัทฯ คือ บริษัทผู้ผลิตรถยนต์ (Car Maker)
เนื่องจากบริษัทฯ มีทีมงานผู้เชี่ยวชาญและเครื่องจักรอันทันสมัย ที่มีกำลังการผลิตสูงสุดถึง
24,000,000 ตารางฟุตต่อปีหรือประมาณ 720,000 ผืนต่อปี ซึ่งปี 2550 บริษัทฯ
มีปริมาณการผลิตจริงประมาณ 18,883,011.68 ตารางฟุต
ซึ่งคิดเป็นอัตราการใช้กำลังการผลิตร้อยละ 79

บริษัทฯ มีผู้ถือหุ้นรายใหญ่ ได้แก่ กลุ่มของนายองอาจ ดำรงสกุลวงศ์ ถือหุ้นร้อยละ 50.0 และกลุ่ม
Sumitomo ถือหุ้นร้อยละ 20.00 โดยกลุ่ม Sumitomo เป็นผู้ถือหุ้นเชิงกลยุทธ์ (Strategic
Shareholder)
ซึ่งให้การสนับสนุนด้านการตลาดด้วยการขยายฐานลูกค้าทั้งในและต่างประเทศให้แก่บริษัทฯ

บริษัทฯ ก่อตั้งขึ้นเพื่อประกอบธุรกิจอุตสาหกรรมฟอกหนัง ณ จังหวัดสมุทรปราการ เมื่อวันที่ 25
กันยายน 2535 (เดิมชื่อ “บริษัท อินเตอร์-ไฮด์ เลเธอร์ จำกัด”) ด้วยทุนจดทะเบียนเริ่มแรก 5
ล้านบาท โดยนายองอาจ ดำรงสกุลวงษ์ และนางสาวชุติมา บุษยโภคะ และต่อมาในปี 2541
ได้เริ่มพัฒนาสายผลิตภัณฑ์หนังสำหรับอุตสาหกรรมยานยนต์
เนื่องจากผู้บริหารมีวิสัยทัศน์โดยเล็งเห็นโอกาสทางธุรกิจสำหรับการฟอกหนังเพื่อใช้ในอุตสาหกรรมยานยนต์
และในปี 2543 ได้เลิกสายการผลิตหนังสำหรับเฟอร์นิเจอร์
เนื่องจากมีการแข่งขันสูงในธุรกิจฟอกหนังสำหรับทำเฟอร์นิเจอร์
และธุรกิจฟอกหนังเพื่อใช้ในอุตสาหกรรมยานยนต์มีแนวโน้มการเติบโตที่ดี
จึงเปลี่ยนสายการผลิตจากการผลิตหนังสำหรับทำเฟอร์นิเจอร์มาเป็นสายการผลิตฟอกหนังสำหรับอุตสาหกรรมยานยนต์อย่างครบวงจร

ลูกค้าของบริษัทฯ คือ ผู้ผลิตเบาะหนังและชิ้นส่วนหนังสำหรับรถยนต์โดยตรง (1^(st) Tier OEM)
ให้กับบริษัทผู้ผลิตรถยนต์ (Car Maker) อย่างไรก็ตาม การที่บริษัทฯ
จะสามารถได้รับคำสั่งซื้อจากลูกค้าได้นั้น บริษัทฯ จะต้องได้รับการคัดเลือกจากผู้ผลิตรถยนต์ดังกล่าว
ให้เป็นผู้ผลิตเบาะหนังและชิ้นส่วนหนังสำหรับรถยนต์โดยอ้อม (2^(nd) Tier OEM)
ของผู้ผลิตรถยนต์
ซึ่งจะต้องผ่านขั้นตอนการวิจัยและพัฒนาผลิตภัณฑ์ร่วมกับผู้ผลิตรถยนต์ก่อนการผลิตรถยนต์รุ่นนั้นๆ
ออกจำหน่ายในแต่ละประเทศ เพื่อให้ผู้ผลิตรถยนต์เชื่อมั่นต่อคุณภาพผลิตภัณฑ์ของบริษัทฯ นอกจากนั้น
บริษัทฯ จะต้องสามารถแสดงให้ผู้ผลิตรถยนต์ดังกล่าวเชื่อมั่นถึงความพร้อมด้านกำลังการผลิต
มาตรฐานของผลิตภัณฑ์ และการส่งมอบผลิตภัณฑ์ได้ตรงเวลาตามความต้องการของลูกค้า
เนื่องจากลักษณะธุรกิจเป็นการวางแผนการผลิตล่วงหน้าที่ต้องการการส่งมอบผลิตภัณฑ์ที่ตรงต่อเวลา
และการได้คำสั่งซื้อจากลูกค้านั้น
บริษัทฯจะได้รับคำสั่งซื้อผลิตภัณฑ์เป็นระยะเวลาตามอายุการผลิตของรุ่นรถยนต์ (Model Life)
สำหรับรถยนต์รุ่นนั้นๆ ซึ่งโดยทั่วไป รถยนต์แต่ละรุ่นจะมีอายุในการผลิตเฉลี่ยประมาณ 4 - 8 ปี
สำหรับปี 2550 บริษัทฯ มีสัดส่วนมูลค่าการจำหน่ายในประเทศร้อยละ 91
และการจำหน่ายต่างประเทศทางตรงร้อยละ 9

รายได้รวมของบริษัทฯ ในปี 2549 และปี 2550 เท่ากับ 941.15 ล้านบาท และ 1,531.19
ล้านบาท ซึ่งเพิ่มขึ้นเนื่องจาก เนื่องจากทางบริษัทได้คำสั่งซื้อของสิ้นค้ารุ่นใหม่เมื่อปลายปี 2549
จากผู้ผลิตเบาะรถยนต์ ซึ่งสินค้ารุ่นดังกล่าวถูกส่งไปให้ผู้ผลิตรถยนต์ทั้งในประเทศ
และต่างประเทศในเขตเอเชียแปซิฟิก และยุโรปซึ่งทำให้ยอดขายของทางบริษัท
ไม่ต้องพึ่งพิงความต้องการของตลาดในประเทศเพียงอย่างเดียว ส่งผลให้ยอดขายในปี 2550
เติบโตขึ้น 60.78% เปรียบเทียบกับปี 2549
โดยรายได้หลักของบริษัทยังคงเป็นรายได้จากการทำเบาะ หนังพวงมาลัย และกระปุกเกียร์รถยนต์
โดยมีสัดส่วนรวมกันกว่าร้อยละ 90 ซึ่งใกล้เคียงกับปี2549 ที่อัตราร้อยละ 88

สำหรับผลการดำเนินงานของบริษัทฯในปี 2550 นั้น บริษัทฯมีขาดทุนสุทธิ 40 ล้านบาท
เนื่องจากการตั้งสำรองค่าเผื่อผลเสียหายที่อาจเกิดขึ้นจากข้อกล่าวหาของ บสท. กว่า 105
ล้านบาท ซึ่งในปัจจุบันบริษัทฯกำลังอยู่ในระหว่างการติดตามความคืบหน้าในกรณีดังกล่าว
และหากมีการเปลี่ยนแปลงใดๆ อันนำมาซึ่งความชัดเจนเพิ่มขึ้น
ทางบริษัทฯจะรีบแจ้งให้ทุกฝ่ายที่เกี่ยวข้องทราบโดยพร้อมเพรียงและสอดคล้องต่อกฎระเบียบของตลาดหลักทรัพย์แห่งประเทศไทย
ทั้งนี้ หากผลประกอบการของบริษัทฯไม่รวมรายการตั้งสำรองดังกล่าว
บริษัทฯจะมีกำไรสุทธิจากการประกอบกิจการ 65 ล้านบาท ซึ่งลดลงจากปีก่อน 17 ล้านบาท
เนื่องจากในระหว่างปี ผู้ขายวัตถุดิบบางรายได้มีการปรับราคาวัตถุดิบขึ้นจากภาวะเศรษฐกิจที่บีบรัด
และ ปัญหาคุณภาพของวัตถุดิบบางรายการจากการเปลี่ยนแหล่งสั่งซื้อใหม่เพื่อลดปัญหาการพึ่งพิง
อย่างไรก็ดี ในปัจจุบันทางบริษัทฯได้ให้ความสำคัญอย่างยิ่งต่อประเด็นดังกล่าวอย่างต่อเนื่อง
โดยบริษัทฯกำลังอยู่ในระหว่างการเจรจาทางการค้ากับผู้ขายวัตถุดิบหลักของบริษัทฯ
ทั้งในเรื่องของราคาและเรื่องคุณภาพของวัตถุดิบให้มีความเหมาะสมต่อการผลิตและต้นทุนการผลิตของบริษัทฯมากยิ่งขึ้น
ซึ่งมีแนวโน้มที่ดีขึ้นตามลำดับ

สำหรับฐานะของบริษัท ณ วันที่ 31 ธันวาคม 2550 มีดังนี้
ยอดสินทรัพย์รวมของบริษัทฯได้ปรับตัวเพิ่มขึ้นจาก 1,140 ล้านบาท ในปี 2549 เป็น 1,508
ล้านบาทในปี 2550 เนื่องจากการลงทุนขยายโรงงาน
และกำลังการผลิตเพื่อรองรับคำสั่งซื้อที่เพิ่มขึ้นทำให้ที่ดิน อาคาร และอุปกรณ์สุทธิเพิ่มขึ้นจาก 656
ล้านบาทในปี 2549 เป็น 776 ล้านบาท ณ ปี 2550

หนี้สินรวมของบริษัทฯ มีการปรับตัวเพิ่มขึ้นจาก 535 ล้านบาทในปี 2549 เป็น 1,003 ล้านบาท
เนื่องจากการกู้ยืมเพื่อนำมาใช้เป็นเงินทุนหมุนเวียน และการซื้อเครื่องจักรเพิ่มเติม
เพื่อนำมาใช้ในการขยายตัวของธุรกิจ และส่วนทุนของบริษัทฯได้มีการเปลี่ยนแปลงมูลค่าหุ้นที่ตราไว้
(Par Value) จากหุ้นละ 5 บาท เป็นหุ้นละ 1 บาท
จึงทำให้จำนวนหุ้นสามัญในหนังสือบริคณห์สนธิเพิ่มจาก 60,000,000 หุ้น เป็น 300,000,000
หุ้นโดยมีที่ประชุมผู้ถือหุ้นได้อนุมัติเมื่อวันที่ 14 ธันวาคม 2550
และมีผลบังคับใช้อย่างเป็นทางการตามที่ได้แจ้งต่อกระทรวงพาณิชย์เมื่อวันที่ 21 ธันวาคม 2550